Izaija (Šarić)/Glava 21.
1 Presuda nad dolinom gledanja. Što ti je, te je sav narod tvoj uzašao na krovove, 

2 Grade, koji vičeš i bučiš, grade veseli. Tvoji pobijeni nijesu pobijeni mačem, nijesu pali u ratu. 

3 Knezovi su tvoji svi pobjegli, ali su pohvatani bez hitaca s luka. Svi su ratnici tvoji pohvatani, a bježali su daleko. 

4 Zato velim: "Prođite me se; ja moram plakati gorko! Ne trudite se da me tješite zbog uništenja naroda mojega!" 

5 Dan zabune, potiranja, pometnje dolazi od Svemogućega Gospoda nad vojskama nad dolinu gledanja. Potkopavaju se zidovi, i ori se vika proti gori. 

6 Elam je uzeo tobolac na zapregnutim kolima, i Kir je otkrio štit. 

7 Krasne doline tvoje bile su pune kola; Na vratima gradskim namjestili se konjanici. 

8 Tako je On oduzeo zaslon Judin A ovaj je u ono vrijeme gledao na oružje u kući šumskoj. 

9 Vidjeli ste da je mnogo proloma na gradu Davidovu i skupili ste vodu donjega jezera. 

10 Razgledali ste kuće Jerusalema i porušili ste kuće, da utvrdite zid. 

11 Načinili ste jaz među dva zida za vodu staroga jezera. Ali nijeste pogledali na onoga, koji je to tako uredio, i nijeste se obazirali na onoga, koji je to odavna zaključio. 

12 Svemogući Gospod nad vojskama pozvao vas je u onaj dan da plačete i tugujete, da ošišate kose, da nosite haljine žalosne. 

13 Ali eto: "radost i veselje, ubijaju goveda i kolju ovce, jedu meso i piju vino: "Jedite i pijte, jer sutra smo mrtvi!" 

14 Zato mi se je Gospod opet i opet javio: "Zaista, neće vam se oprostiti ova zlodjela, dok ne umrete", veli svemogući Gospod nad vojskama. 

15 Ovako veliki svemogući Gospod nad vojskama: "Ustani, idi k onome dvoraninu, k Šebni, upravitelju dvora: 

16 Što imaš ti ovdje, i kojega imaš ti ovdje, te si isklesao sebi grob, isklesao grob sebi gore visoko i spremio sebi počivalište u kamenu? 

17 Evo, čovječe, Gospod će te saviti, 

18 Smotat će te kao klupko i baciti kao loptu u zemlju daleku i prostranu. Tamo ćeš umrijeti. I tamo će doći sjajna kola tvoja, sramoto dvora gospodara svojega! 

19 Istjerat ću te iz službe tvoje i svrgnuti s mjesta tvojega." 

20 U onaj dan pozovem svojega slugu Elijakima, sina Hilkijina. 

21 Njega ću obući u službenu haljinu tvoju, opasat ću ga tkanicom tvojom. Njemu predajem vlast tvoju, on će biti otac stanovnicima Jerusalema i kući Judinoj. 

22 Ključ Davidov mećem na pleća njegova, da, kad on otvori, nitko ne zatvori, i kad on zatvori, nitko ne otvori. 

23 Na tvrdu mjestu uglavljujem ga kao kolac: postat će prijestolje časti za kuću oca svojega. 

24 O njemu će se vješati sve mnoštvo kuće oca njegova, mladica i ogranci, sve malo posuđe od zdjelica do svakojakih vrčeva. 

25 U onaj dan - veli Gospod nad vojskama - pomaknut će se kolac, koji se uglavio na tvrdu mjestu, izbit će se i past će. I sav teret što je visio na njemu, propast će, jer Gospod je rekao. 

Izaija (Šarić)